**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Asociacijos**

**LIETUVOS MEDIKŲ SĄJŪDIS**

**Įstatai**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

# BENDROSIOS NUOSTATOS

## Lietuvos Medikų Sąjūdis (toliau – Asociacija) yra ribotos civilinės atsakomybės viešasis juridinis asmuo, kurio teisinė forma – asociacija.

## Asociacijos veiklos laikotarpis – neribotas.

## Asociacijos finansiniai metai sutampa su kalendoriniais metais.

# ASOCIACIJOS VEIKLOS TIKSLAI, SRITYS IR RŪŠYS

## Asociacijos veiklos tikslai:

### atstovauti ir ginti Lietuvos medikų teises ir interesus;

### siekti užtikrinti mediciną studijuojančių asmenų teises ir interesus;

### siekti tinkamų darbo sąlygų medikams;

### dalyvauti sveikatos politikos formavime ir teisėkūros procese;

### siekti, jog Lietuvos medikai veiklą vykdytų laikydamiesi aukščiausių profesinės etikos reikalavimų;

### siekti darnios ir tvarios Lietuvos sveikatos sistemos įtvirtinimo.

## Asociacija, įgyvendindama savo tikslus, veikia vadovaudamasi šiais principais:

### skaidrumo;

### profesionalumo;

### atsakingumo;

### atskaitingumo;

### skirtingų interesų derinimo;

### lygiateisiškumo.

## Asociacija tikslus įgyvendina šiais būdais:

### analizuoja esamą teisinį, ekonominį ir socialinį Lietuvos sveikatos sistemos kontekstą;

### rengia ir teikia peticijas;

### dalyvauja teisėkūros procese, teikia pasiūlymus ir pastabas svarstomam teisiniam reguliavimui;

### bendradarbiauja su kitomis medicinos darbuotojų asociacijomis, profesinėmis sąjungomis, politikais, visuomenės atstovais;

### organizuoja mitingus, demonstracijas ir kitus masinius renginius;

### teisės aktų nustatyta tvarka, dalyvauja sprendžiant darbo ginčus;

### vykdo Asociacijos narių švietimą ir mokymą;

### dalyvauja kitų susivienijimų veikloje.

## Asociacijos veiklos sritis: sveikatos priežiūros sistemos darbuotojų ir sveikatos mokslų studentų bendruomenės profesinių interesų atstovavimas.

## Asociacijos veiklos rūšys:

### narystės organizacijų veikla;

### kitas, niekur kitur nepriskirtas, švietimas;

### leidybinė veikla.

# NARYSTĖ ASOCIACIJOJE

## Asociacijos nariais gali būti:

### 18 metų sulaukę veiksnūs fiziniai asmenys, turintys gydytojo, akušerio, slaugytojo, medicinos psichologo, kineziterapeuto, ergoterapeuto išsilavinimą, gydytojai rezidentai ir minėtų specialybių studentai, pateikę Vadovui prašymą įstoti į Asociaciją, įsipareigoję laikytis įstatų reikalavimų ir visuotinio susirinkimo nustatyta tvarka sumokėję nustatyto dydžio stojamąjį mokestį;

### juridiniai asmenys, kurie yra: sveikatos priežiūros įstaigos ir asociacijos, profesinės sąjungos bei kiti juridiniai asmenys, kurių veiklos tikslai visi ar iš dalies sutampa su Asociacijos veiklos tikslais, pritariantys Asociacijos tikslams, pateikę Vadovui prašymą įstoti į Asociaciją, įsipareigoję laikytis įstatų reikalavimų ir Visuotinio susirinkimo nustatyta tvarka sumokėję nustatyto dydžio stojamąjį mokestį;

## Vadovas per 30 kalendorinių dienų privalo prašymą įstoti į Asociaciją pateikti svarstyti Tarybai. Taryba privalo išspręsti narystės klausimus artimiausiame posėdyje. Bet kokiu atveju sprendimas dėl narystės turi būti priimtas ne vėliau kaip per 60 kalendorinių dienų.

## Asociacijos nariu tampama, kai narystės paraišką patenkina Asociacijos Taryba.

## Asociacijoje gali būti garbės narių. Šį statusą Taryba suteikia asmenims, ypatingai pasižymėjusiems įgyvendinant Asociacijos tikslus ar populiarinantiems Asociacijos veiklą. Garbės nariai turi teisę dalyvauti Asociacijos organizuojamuose renginiuose, dalyvauti viešojoje komunikacijoje bei naudotis kitomis Asociacijos nario teisėmis, išskyrus balsavimo teisę.

## Narystė Asociacijoje pasibaigia:

### nariui išstojus iš Asociacijos;

### nariui praradus narystės pagrindu esantį statusą;

### narį pašalinus iš Asociacijos;

### Asociaciją ar jos narį likvidavus (išregistravimo iš juridinių asmenų registro dieną);

### kitais įstatymų numatytais atvejais;

### nesilaikantis įstatų, narys gali būti įspėtas, jo narystė sustabdyta arba pašalintas iš Asociacijos. Sprendimus dėl narystės statuso priima Taryba.

## Narystės sustabdymas:

### kilus įtarimų arba paaiškėjus jog nario veikla, prieštarauja Asociacijos įstatams arba jam pareiškiami kokie nors kaltinimai, galintys pakenkti Asociacijos tikslams, Asociacijos narys privalo nedelsdamas stabdyti savo narystę, apie tai pranešdamas raštu. Informaciją apie galimus nusižengimus pateikti gali kiekvienas Asociacijos narys. Jei narys nesikreipia, Asociacija turi teisę inicijuoti narystės sustabdymą arba pašalinimą iš narių. Narystės sustabdymas ar kitoks laikinas Asociacijos nario teisių įgyvendinimo ribojimas galimas tik Tarybos sprendimu. Narystės sustabdymo laikotarpis trunka iki Taryba nepanaikina sustabdymo arba nenutrūksta narystės teisiniai santykiai. Jei narystė yra sustabdoma, asmuo netenka teisės balsuoti.

## Pašalinimas iš Asociacijos narių. Narys gali būti pašalintas iš Asociacijos, jeigu narys:

### vykdo veiklą, kuri daro turtinės ar neturtinės žalos Asociacijai;

### veikia priešingai ar neatsižvelgdamas į Asociacijos interesus;

### pažeidžia Asociacijos įstatus ir (ar) nevykdo Asociacijos organų sprendimų;

### daugiau kaip 2 mėnesius delsia mokėti nario mokesčius.

## Asociacijos narys, pageidaujantis išstoti iš Asociacijos, raštu praneša apie tai Asociacijai. Narystės santykiai pasibaigia nario pranešime nurodytą dieną.

## Pasibaigus narystei, Asociacijos nario sumokėti nario mokesčiai ar kitaip Asociacijai nuosavybėn perduotos lėšos ir turtas negrąžinami. Jeigu narystės santykių pasibaigimo dieną Asociacijos narys turi įsiskolinimą Asociacijai, skola išieškoma įstatymų nustatyta tvarka.

## Asociacijos narys gali būti ir kitų asociacijų nariu.

# ASOCIACIJOS NARIŲ TEISĖS IR PAREIGOS

## Asociacijos narių teisės:

### dalyvauti ir balsuoti asociacijos visuotiniame narių susirinkime;

### būti išrinktam į Asociacijos valdymo organus;

### Tarybos nustatyta tvarka susipažinti su Asociacijos dokumentais ir gauti visą informaciją apie jos veiklą;

### naudotis Asociacijos teikiamomis paslaugomis;

### Asociacijai įgaliojus, atstovauti jai valstybės, visuomeninėse ir / ar tarptautinėse institucijose;

### kitas teisės aktuose nustatytas teises.

## Asociacijos narių pareigos:

### laikytis Asociacijos įstatų;

### vykdyti Visuotinio narių susirinkimo, valdymo organų nutarimus;

### dalyvauti Visuotiniuose narių susirinkimuose;

### mokėti nario mokesčius;

### aktyviai dalyvauti Asociacijos veikloje, visapusiškai skatinti Asociacijos plėtrą;

### pranešti apie savo kontaktinių duomenų pasikeitimą.

# ASOCIACIJOS ORGANAI

## Asociacijos organai yra:

### Visuotinis narių susirinkimas;

### kolegialus Asociacijos valdymo organas – Taryba;

### vienasmenis Asociacijos valdymo organas – Vadovas;

### revizorius.

### *Visuotinis narių susirinkimas*

## Visuotinį eilinį narių susirinkimą šaukia Taryba kartą per metus, ne vėliau kaip per 4 mėnesius nuo finansinių metų pabaigos. Jeigu šių įstatų nustatytais terminais Taryba eilinio Visuotinio narių susirinkimo nesušaukia, susirinkimą šaukia Vadovas. Apie šaukiamą Visuotinį narių susirinkimą ne vėliau kaip 20 dienų iki susirinkimo dienos pranešama kiekvienam nariui įstatų 7 punkte nurodyta tvarka.

## Jeigu Visuotiniame narių susirinkime nėra kvorumo, per 14 dienų šaukiamas pakartotinis Visuotinis narių susirinkimas, kuris turi teisę priimti sprendimus neįvykusio susirinkimo darbotvarkės klausimais. Visuotinis narių susirinkimas gali būti šaukiamas nesilaikant šių terminų, jei su tuo raštu sutinka ne mažiau kaip 2/3 Asociacijos narių.

## Visuotinis narių susirinkimas gali priimti sprendimus, kai jame dalyvauja daugiau kaip 1/2 Asociacijos narių. Sprendimams priimti reikia ne mažiau kaip 2/3 susirinkime dalyvaujančių Asociacijos narių balsų, kai priimamas sprendimas keisti Asociacijos įstatus, pertvarkyti, reorganizuoti ar likviduoti Asociaciją.

## Neeilinį visuotinį narių susirinkimą gali inicijuoti ir organizuoti iniciatyvinė grupė, sudaryta ne mažiau kaip iš 1/5 visų balso teisę turinčių Asociacijos narių, Taryba arba Vadovas.

## Visuotinis narių susirinkimas:

### renka Tarybą;

### nustato Asociacijos narių stojamųjų įnašų dydį ir narių mokesčių dydį bei jų mokėjimo tvarką;

### keičia Asociacijos įstatus;

### per 4 mėnesius nuo finansinių metų pabaigos tvirtina Asociacijos metinių finansinių ataskaitų rinkinį;

### priima sprendimą dėl Asociacijos pertvarkymo ar pabaigos (reorganizavimo ar likvidavimo);

### tvirtina Asociacijos veiklos programą.

### *Taryba*

## Tarybą dvejų metų laikotarpiui renka ir atšaukia Visuotinis narių susirinkimas. Visuotinis narių susirinkimas taip pat turi teisę atšaukti visą Tarybą *in corpore* ar tik atskirus jos narius.

## Asociacijos narys turi teisę eiti Tarybos nario pareigas nedaugiau kaip dvi kadencijas iš eilės.

## Tarybą sudaro 21 narys (įskaitant Tarybos pirmininką), kuriais gali būti fiziniai asmenys – Asociacijos nariai.

## Renkant Tarybos narius, kiekvienas Asociacijos narys turi tokį balsų skaičių, kuris lygus visų į Tarybą pasiūlytų kandidatų skaičiui. Asociacijos narys turi teisę paskirstyti turimus balsus savo nuožiūra, atiduodamas juos už vieną ar kelis kandidatus. Tarybos nariais išrenkami daugiau balsų surinkę kandidatai. Jei kandidatų, surinkusių po lygiai balsų, yra daugiau nei laisvų vietų Taryboje, rengiamas pakartotinis balsavimas, kuriame kiekvienas Asociacijos narys gali balsuoti tik už vieną iš lygų balsų skaičių surinkusių kandidatų.

## Taryba iš savo narių renka Tarybos pirmininką.

## Sprendimus Taryba priima savo posėdžiuose. Tarybos posėdžius šaukia ir jiems pirmininkauja Tarybos pirmininkas. Taryba gali priimti sprendimus, kai jos posėdyje dalyvauja daugiau kaip 1/2 jos narių. Sprendimai priimami posėdyje dalyvaujančių balsų dauguma.

## Apie šaukiamą Tarybos posėdį Tarybos pirmininkas privalo kiekvienam Tarybos nariui pranešti elektroniniu paštu ne vėliau kaip prieš 3 dienas iki posėdžio dienos. Tarybos posėdis gali būti šaukiamas nesilaikant šio termino, jeigu visi Tarybos nariai su tuo raštiškai sutinka.

## Tarybos nariams už veiklą Taryboje gali būti atlyginama Visuotinio narių susirinkimo nustatyta tvarka.

## Taryba:

### skiria ir atšaukia Asociacijos Vadovą (Vykdomąjį direktorių), tvirtina jo pareiginius nuostatus, posėdžio sprendimu įgalioja savo narį pasirašyti su juo darbo sutartį;

### analizuoja Asociacijos veiklos rezultatus, finansinių išteklių panaudojimą, mokestinių patikrinimų ir auditų, inventorizacijos ir kitų vertybių apskaitos duomenis ir teikia siūlymus šiais klausimais Visuotiniam narių susirinkimui ir Vadovui;

### teikia Asociacijos veiklos pristatymą Visuotiniam narių susirinkimui;

### priima nutarimus nekilnojamojo turto pirkimo, perleidimo, nuomos, nuosavybės teisės apribojimų klausimais, nepažeisdama įstatymų nustatytų Asociacijos veiklos apribojimų;

### svarsto Tarybos narių, Asociacijos narių ir vadovo keliamus klausimus;

### nustato Asociacijos Vadovo ir/ar Tarybos darbo reglamentus;

### tvirtina Asociacijos biudžetą;

### rengia Asociacijos veiklos programos projektą ir teikia tvirtinti Visuotiniam narių susirinkimui;

### nustato Asociacijos administracijos organizacinę struktūrą ir darbuotojų pareigybes, tvirtina administracijos darbuotojų atlyginimų dydžius;

### pagal kompetenciją įgyvendina Visuotinio narių susirinkimo nutarimus;

### priima sprendimus dėl tapimo kitų juridinių asmenų dalyviu, dėl stojimo į tarptautines organizacijas;

### priima sprendimą dėl kitų juridinių asmenų steigimo;

### likus 2 mėnesiams iki Tarybos kadencijos pabaigos, sušaukia Visuotinį narių susirinkimą, turintį išrinkti Tarybą naujai kadencijai;

### sprendžia kitus teisės aktų ir šių įstatų Tarybos kompetencijai priskirtus Asociacijos veikloje kylančius klausimus.

## *Vadovas*

## Tarybos narys, išskyrus Tarybos pirmininką, neprarasdamas Tarybos nario statuso, gali būti renkamas Vadovu.

## Vadovo kadencijos trukmė – dveji metai.

## Vadovas turi teisę eiti pareigas nedaugiau kaip dvi kadencijas iš eilės.

## Vadovas veikia Asociacijos vardu, kai Asociacija palaiko santykius su kitais asmenimis, taip pat sudaro sandorius Asociacijos vardu, atstovauja Asociacijai teismuose, atidaro ir uždaro sąskaitas bankuose.

## Vadovas:

### atsako už Asociacijos veiklos organizavimą bei ūkinę ir finansinę Asociacijos veiklą;

### Informuoja Tarybą apie Asociacijos veiklą;

### atsako už Asociacijos tikslų įgyvendinimą;

### priima darbuotojus į darbą ir atleidžia iš jo, sudaro darbo sutartis su jais;

### atsako už Asociacijos metinių finansinių ataskaitų rinkinio ir Asociacijos veiklos ataskaitos parengimą ir pateikimą Visuotiniam narių susirinkimui;

### pateikia Asociacijos duomenis, informaciją ir dokumentus Juridinių asmenų registro tvarkytojui;

### pateikia informaciją ir dokumentus Visuotiniam narių susirinkimui, Tarybai ir Asociacijos nariams;

### pagal kompetenciją įgyvendina Visuotinio narių susirinkimo nutarimus;

### analizuoja Tarybos pasiūlymus;

### viešai skelbia ar organizuoja teisės aktuose nustatytos informacijos viešą paskelbimą;

### organizuoja savanoriškų darbų organizavimą Lietuvos Respublikos savanoriškos veiklos įstatymo nustatyta tvarka;

### teikia Tarybai pasiūlymus dėl Asociacijos veiklos programos;

### tvarko Asociacijos narių apskaitą;

### atlieka kitas teisės aktuose, šiuose įstatuose ir Vadovo pareiginiuose nuostatuose nustatytas iš Asociacijos veiklos kylančias funkcijas.

# ASOCIACIJOS LĖŠŲ IR PAJAMŲ NAUDOJIMO BEI ASOCIACIJOS VEIKLOS KONTROLĖS TVARKA

## Lėšos ir pajamos naudojamos Asociacijos tikslams įgyvendinti.

## Vadovas per 4 mėnesius nuo finansinių metų pabaigos parengia ir pateikia eiliniam Visuotiniam narių susirinkimui praėjusių finansinių metų veiklos ataskaitą.

## Asociacijos veiklos kontrolę vykdo Visuotinio narių susirinkimo dviejų metų laikotarpiui išrinktas revizorius.

# ASOCIACIJOS PRANEŠIMAI IR SKELBIMAI

## Kai Asociacijos skelbimai turi būti paskelbti viešai, jie skelbiami: VĮ Registrų centro leidžiamame elektroniniame leidinyje „Juridinių asmenų vieši pranešimai“.

## Asociacijos organų sprendimai ir pranešimai, tame tarpe apie šaukiamą Visuotinį narių susirinkimą, kita reikalinga informacija išsiunčiama nariams elektroniniu paštu arba paštu, arba įteikiama pasirašytinai. Su informacija, Tarybos nustatyta tvarka, nariai turi galimybę susipažinti Asociacijos buveinėje.

## Dokumentų ir kitos informacijos apie Asociacijos veiklą pateikimo nariams tvarką tvirtina Taryba.

## Asociacijos dokumentai, jų kopijos ar kita informacija nariams pateikiama neatlygintinai.

# ASOCIACIJOS FILIALŲ IR ATSTOVYBIŲ STEIGIMO IR JŲ VEIKLOS NUTRAUKIMO TVARKA

## Sprendimą steigti Asociacijos filialus ir atstovybes, nutraukti jų veiklą, skirti ir atšaukti filialų ir atstovybių vadovus priima, taip pat filialų ir atstovybių nuostatus tvirtina Asociacijos Taryba.

# ASOCIACIJOS ĮSTATŲ KEITIMO TVARKA

## Asociacijos įstatai keičiami Visuotinio narių susirinkimo sprendimu.

# ASOCIACIJOS BUVEINĖS KEITIMO TVARKA

## Asociacijos buveinė keičiama Visuotinio narių susirinkimo sprendimu.

# ASOCIACIJOS PERTVARKYMAS IR PABAIGA

## Jeigu Asociacijoje liko mažiau negu 3 nariai, per 30 dienų apie tokį narių sumažėjimą Asociacija turi pranešti Juridinių asmenų registrui.

## Asociacija pertvarkoma, pasibaigia (reorganizuojama ar likviduojama) Civilinio kodekso nustatyta tvarka.

Įstatai pasirašyti 2017 m. lapkričio 15 d.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

prof. dr. Vytautas Kasiulevičius